钦定古今图书集成/方舆汇编/职方典/第1281卷 > 《零陵郡复乳穴记》前人
## 钦定古今图书集成/方舆汇编/职方典/第1281卷 > 《零陵郡复乳穴记》前人

石锺乳，饵之最良者也。楚越之山多产焉，于连于韶
者，独名于世，连之人告尽焉者五载矣，以贡则买诸
他郡。今刺史崔公至，逾月，穴人来，以乳复告，邦人悦
是祥也，杂然谣曰：“甿之熙熙，崔公之来。公化所彻，土
石蒙烈。”以为不信，起视乳穴。穴人笑之曰：“是恶知所
谓祥耶？向吾以刺史之贪戾嗜利，徒吾役而不吾货
也，吾是以病而绐焉。今吾刺史令，明而志洁，先赉而
后力，欺诬屏息，信顺休洽，吾以是诚告焉。且夫乳穴
必在深山穷林，冰雪之所储，豺虎之所庐。由而入者，
触昏雾，捍龙蛇，束火以知其物，縻绳以志其返。其勤
若是，出又不得吾值吾用是安得不以尽告？今而乃
诚，吾告故也。何祥之为？”吾闻之曰：“谣者之祥也，乃其
所谓怪者也；笑者之非祥也，乃其所谓真祥者也。君
子之祥也，以政不以怪，诚乎物而信乎道，人乐用命，
熙熙然以效其有。斯其为政也，而独非祥也欤！”